《浴罢》
宋代·李处权

泉汤瀹肤垢如失，振衣坐觉神充实。
挹其寒冽事清盥，三嚥逾甘过饴蜜。
华清之池故有名，玉莲出水香雾生。
可怜妇子汗犹湿，已闻伐鼓渔阳声。
我思行吟泽畔者，梦想沧浪归濯缨。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。